Jäsenkirje 17.4.2018

Rakkaat yhdistyksen jäsenet

**Yhdistyksen vuosikokous** pidettiin 7.4.18 Ostrabotnialla Helsingissä. Läsnä olleet yhdistyksen jäsenet valitsivat äänestyksessä yhdistyksen hallituksen jatkavaksi jäseneksi Aleksi Jalavan ja uusiksi jäseniksi Satu Kasken ja Satu Kivitie-Kallion ja varajäseniksi toiselle vuodelle jatkavan Nina Vaaranen-Valkosen ja uudeksi varajäseneksi Niklas Granön. Puheenjohtajaksi valittiin jatkamaan allekirjoittanut. Kiitän luottamuksesta.

**Hallituksen varsinaiset jäsenet** ovat: Aleksi Jalava, Eva Rikandi, Jyrki Tuulari, Minna Koskinen, Minna Lammi, Satu Kaski, Satu Kivitie-Kallio ja Sauli Valkeajärvi. **Varajäsenet ovat**: Niklas Granö ja Nina Vaaranen-Valkonen.

Sydämelliset onnittelut uusille valituille!

**Kiitämme lämpimästi hallituksesta eroavia** varsinaisia jäseniä: Virpi Yli-Jukuria ja Klaus Rantasta ja varajäsenenä paljon hyvää työtä tehnyttä Susan Laitalaa.

**Halinalle-palkinto** jaetaan Virpi Yli-Jukurin aloitteesta vuosikokouksessa yhdistyksen jäsenelle, joka on tehnyt erinomaista työtä yhdistyksen ja kognitiivisen psykoterapian edistämisen kentällä. 2017 halinallen sai silloinen jäsenasiavastaava Tarja-Sisko Saastamoinen. Vuoden 2018 Halinalle palkinnon sai Eva Rikandi, jota saamme kiittää yhdistyksen uusien verkkosivujen ja terapeuttihaun käynnistämisestä! Kiitos Eva!

Vuosikokouksessa ehdotettiin, että yhdistyksen **KOPSU-lehti muutetaan Blogi-muotoon yhdistyksen verkkosivujen jäsenalueelle** ja ehdotusta pidettiin yhteisesti hyvänä. Niinpä kevään viimeistään toukokuussa aletaan päivittämään yhdistyksen Kopsu-blogia, josta tulevat löytymään aikaisempaan paljon ajantasaisemmin puheenjohtajan kuulumiset, hallituksen puuhat, jäseniltojen hauskat kuvaukset kuvineen ja tietysti matka-apurahan saaneiden matkakertomukset mm. Jatkossa tulet saamaan sähköposti-ilmoituksen, kun blogiin on ilmestynyt uutta ajankohtaista materiaalia.

**Euroopan uusi tietosuoja-asetus** astuu voimaan 25.5.18. Sinulle onkin jo lähetetty 19.3.18 yhdistyksen ohjeet asetuksien asettamien vaatimusten suhteen. Ammatinharjoittajina ja oman yrityksensä kautta toimivat psykoterapeutit ovat rekisterinpitäjiä ja heidän tulee laatia **tietosuojaselvitys**. Tarkemmat ohjeet löydät 19.3.18 jäsentiedotteesta yhdistyksen verkkosivujen jäsenosiosta.

**4.6.18 järjestetään huima kesäinen jäsenilta Helsingissä** Roedegerin kv-seminaarin yhteydessä. KL-intituutti on julkisivuremontin takia edelleen evakossa Erottajan tiloista, joten vuosikokous valtuutti yhdistyksen jäsenasiatyöryhmän etsimään keskustan läheisyydestä kesäisen tapahtumapaikan, joka mahdollistaa kv-mallin mukaisen juhlinnan. Seuraa sähköpostiasi!

Jäsenillassa tulee myöhemmän illan disco- yms.-moovien (tässä pyrimme 40-v juhlan tasoon) lisäksi olemaan tärkeää tiedotusasiaa **asiantuntijaluennon muodossa: Kantaan liittyminen –Nytkö jo? Pakollistako?** Terapeuttihaku-yhteistyökumppanimme Minduu mm. On markkinoinut aktiivisesti Minduu-prota antaen ymmärtää, että Kantaan liittymisen olisi tiettyjen psykoterapeuttiryhmien kohdalla pitänyt tapahtua jo... Tule kuulemaan, mikä totuus on sinun kohdallasi.

**EABCT 2018** kongressi järjestetään Sofiassa Bulgariassa. Lähtijöiden face-book sivuille pääset ottamalla yhteyttä jorma.fredriksson@gmail.com.

Ihanin kevät terveisin, Kirsi Räisänen, pj